open-index/open-wikipedia-markdown huggingface dataset:
מוזיאון א-רקה

**מוזיאון א-רקה** (בערבית: **متحف الرقة**) הוא מוזיאון לארכאולוגיה ולאמנות, השוכן בעיר א-רקה בצפון סוריה. המוזיאון שוכן ליד כיכר מרכזית בעיר ששמה הוא "כיכר ערפאת".

## מבנה ותצוגה
המוזיאון נוסד בשנת 1981 במבנה סראייה ישן מהתקופה העות'מאנית שהיה מועמד להריסה (סראייה הוא שמו של בית הממשל העות'מאני בשפות הטורקיות ופירושו ארמון). מנהל העתיקות והמוזיאונים בסוריה עצר את ההריסה והציע לשפץ את המבנה ולהפכו למוזיאון שבו יוצגו ממצאים שנמצאו בחפירות ארכאולוגיות במחוז א-רקה, תצוגות הקשורות במסורות מוסלמיות ואמנות מודרנית.

המבנה הוא בעל שתי קומות. בקומה הראשונה הוצגו ממצאים מהעת העתיקה, התקופות הרומית והביזנטית ואמנות מודרנית. בקומה השנייה התצוגה הוקדשה לממצאים מתקופתו של הארון א-רשיד, אמנות ערבית ואמנות מוסלמית. בכניסה למוזיאון הוצג פסיפס מהמאה ה-15 לספירה.

המוזיאון השתתף במשלחות של חפירות ארכאולוגיות של אתרים במחוז, למשל החפירה בתל זיידאן, אתר מתקופת עובייד השוכן 5 ק"מ ממזרח לעיר א-רקה.

חלק מאוסף המוזיאון הם לוחות בכתב יתדות מאתרים באזור כגון: תל סבי אבייד, תל ביה, בה שכנה העיר העתיקה תותול, תל חוארה (Tell Chuera) , תל חמאם א-טורקמן (Tell Hammam et-Turkman) ותל מונבקה (Tel Munbaqa) . הלוחות כוללים טקסטים משנת 2800 לפנה"ס ועד 1000 לפנה"ס.

## נזקים בעקבות מלחמת האזרחים בסוריה
באביב 2012, קבוצת אחראר א-שאם , שהיא אחד הצדדים המורדים במלחמת האזרחים בסוריה, הוציאה מהמוזיאון 527 פריטים, בטענה שמטרת הוצאתם הייתה להגן עליהם. ביוני 2013 נכנסו שודדים למוזיאון ושדדו שש מכולות של ממצאים שאוחסנו במוזיאון. בסיוע אוכלוסייה מקומית ושיתוף פעולה נמצאו מאוחר יותר  שלוש מכולות בטאבאקה (Tabaqa), תחת שליטתה של קבוצה שקוראת לעצמה "Cham free people". בחודש נובמבר 2014, דיווח מנהל העתיקות והמוזיאונים של סוריה, שפצצה שהוטלה בכיכר ערפאת במסגרת המלחמה, פגעה במבנה המוזיאון וגרמה נזק לחזיתו, לדלתות ולחלונות.

## קישורים חיצוניים

* 
* Raqqa is Being 'Slaughtered' Silently באתר mwcnews

## הערות שוליים

רקה
רקה
קטגוריה:אסיה: מוזיאונים לאמנות
סוכי שחור

**סוכי שחור** (שם מדעי: *Sericulus chrysocephalus*) הוא מין של סוכי שגודלו בינוני, בעל דו-צורתיות זוויגית. אורכו כ-25 ס"מ. הזכר שחור; הכיפה וחלק מהגוף זהובים. המקור וקשתית העין צהובים; הרגליים שחורות. לעומתו, ניצוי הנקבה חום, והיא מנוקדת בכתמים לבנבנים או חומים בהירים. מקורה אפור; הרגליים והכיפה שחורים. מין זה אנדמי למזרח אוסטרליה, בה הוא מצוי ביערות גשם. תחום תפוצתו מתפרש מקווינסלנד לניו סאות' ויילס. הוא ניזון בעיקר מפירות, פירות יער וחרקים.

## רבייה וסוכה
מין זה פוליגמי. זכר הסוכי השחור בונה מבנה חיזור מיוחד, המכונה "סוכה" (כמו אצל שאר מיני הסוכיים). אצל הסוכי השחור, הסוכה בנויה בצורת שדרה: נוצר מעין "מסדרון" חסר גג, שמוקף ב"קירות" בנויים מזרדים. הסוכות נבנות בדרך כלל על ידי זכרים בוגרים, אך לעיתים גם זכרים צעירים מתאמנים בבנייתן. בניית הסוכה נמשכת מספר שעות, בשונה מרוב מיני הסוכיים, אצלם בניית הסוכה נמשכת מספר ימים. לרוב, זכר אחד בונה סוכה אחת, ורק לעיתים רחוקות פרט יחיד בונה שתי סוכות. הזכרים מבלים כ-3% מיומם בתחזוק הסוכה. בסמוך לסוכה, הזכר ממקם חפצים שונים, בין השאר קונכיות, זרעים, עלים ופירות יער. במהלך החיזור, הנקבה מתקרבת לסוכה; הזכר מציג בפניה את אחורי צווארו, פותח וסוגר את כנפיו לסירוגין, ומביא לה קישוטים מהסוכה שלו. אם הנקבה מעוניינת, היא צופה בזכר מציג כ-20 דקות נוספות לפני ההזדווגות.

הקן נבנה מזרדים ועלים, וממוקם בדרך כלל מעל הקרקע (בין השאר, על משטחי דבקון טפילי או על ענפים). הנקבה מטילה עד 2 ביצים, בהפרש של יומיים. הזכר אינו מעורב כלל בגידול הגוזלים ובדגירה. הנקבה דוגרת על הביצים כ-25 ימים, והגוזלים עוזבים את הקן בגיל כ-22 ימים.

## קישורים חיצוניים

## הערות שוליים

קטגוריה:טקסונים שתוארו בידי ג'ון לוין
קטגוריה:ערכים שבהם תבנית בריטניקה אינה מתאימה
קטגוריה:סוכיים

קטגוריה:אוסטרליה: עופות
קטגוריה:אוסטרליה: בעלי חיים אנדמיים
קטגוריה:בעלי חיים שתוארו ב-1808
בית הכנסת אברישמי

**בית הכנסת אבְּרישַמי** (בפרסית: **کنیسه ابریشمی**) הוא בית כנסת בטהראן, איראן, המשמש מרכז תרבותי ורוחני לקהילת יהודי טהראן.

בית הכנסת נבנה בספטמבר 1965 בנוסף לבתי כנסת בטהראן שכבר פעלו. על קרקע שנתרמה על ידי הנדבן היהודי-איראני אקא-ג'אן אבְּרישַמי. להקמת בית הכנסת חברו פעילים בקרן התרבות "צדק". בבית הכנסת הוצב לוח זיכרון המנציח את תרומתם ופועלם של חברי הקרן להקמת בית הכנסת.

בניין בית הכנסת הוא בן שתי קומות, בקומתו הראשונה שוכן בית ספר יהודי ובקומה השנייה בית הכנסת.

בית הכנסת משמש מרכז רוחני ותרבותי לקהילת יהודי טהראן, והוא מנוהל בידי הרב הראשי של איראן.

## קישורים חיצוניים

* 
* תיאור תפילת יום כיפור בבית הכנסת אברישמי 

## הערות שוליים

אברישמי
מד תאוצה

**מד תאוצה** (באנגלית: **Accelerometer**) הוא חיישן המשמש למדידת תאוצה קוויות.

מד תאוצה מספק את התאוצה אותה הוא חש בציר מסוים.

שילוב של שניים או שלושה מדי תאוצה באותה מערכת מאפשר מדידת התאוצה בשלוש דרגות חופש (שלושה צירים שונים).

המדיד משמש בתחומים רבים במדע ובתעשייה. מדי תאוצה רגישים במיוחד נמצאים במערכות ניווט אינרצאליות המשמשות מערכות אמל"ח, צוללות.

מד התאוצה מודד את התאוצה האינרציאלית בהתאם לחוק הראשון של ניוטון ללא השפעת כוח הכובד. בהתאם בנפילה חופשית ימדוד תאוצה אפס על אף שיאיץ כלפי הקרקע. וכאשר מד התאוצה נמצא במנוחה על פני השטח של כדור הארץ כאשר ציר המדידה מאונך לקרקע, ימדוד את בקירוב את הערך 9.81 (מטר לשנייה בריבוע) השווה בערכו לתאוצת כוח הכובד אך בכיוון הנגדי. הערך ימדד כתוצאה כוח נורמלי הפועל מהקרקע ומגיב לכח הכובד.

## תיאור המנגנון
ממוזער|מנגנון הפעולה של מד תאוצה קפיץ
מנגנון מדידת התאוצה מושתת על עקרונות החוק השלישי של ניוטון.

נדמה את מד התאוצה לגוף המחובר בקפיץ. כאשר הגוף יאיץ לכיוון מסוים, הקפיץ ימתח בכיוון ההפוך באופן יחסי לתאוצה (על פי חוק הוק). את מרחק מתיחת הקפיץ ניתן למדוד (אורך הקפיץ אחרי המתיחה פחות אורך הקפיץ במצב רפוי) ולהמיר לגודל התאוצה שהקפיץ חווה בציר זה.

מדי תאוצה כיום אינם מבוססים קפיץ או מטוטלת אלא מבוססים על רכיבים אלקטרוניים זעירים ושימוש בהשפעות פיאזואלקטריות. עם זאת, עקרון פעולתם דומה: תנועה של גביש או נוזל ומדידת האפקט החשמלי הנוצר - עליה או ירידה במוליכות החשמלית, בזרם החשמלי או במתח החשמלי - באופן יחסי לתאוצה. מדי תאוצה מזעריים משתמשים בטכנולוגיית MEMS.

מדי תאוצה יכולים להפיק מדידה ישירה של תאוצה או מדידות תוספת (Increment) מהירות אשר מהווה אינטגרל על התאוצה הנמדדת בזמן מסוים, לדוגמה: מד תאוצה המפיק מדידות בתדר 100Hz ומודד את תאוצת הכובד בלבד יפיק מדידות של 9.81m/s² X 1/100s = 0.0981m/s.

## שגיאות מדידה
ככל מדיד פיזיקלי, גם מד התאוצה מספק מדידות שאינן מדויקות, דוגמאות לשגיאות מדידים:

* **שגיאת היסט** (Bias) - שגיאה קבועה.
* **שגיאת קנה מידה** (Scale Factor) - שגיאה שתלויה בגודל המדידה. שגיאה זו לא בהכרח סימטרית, כלומר ייתכן הבדל בין שגיאה שמתפתחת כאשר המדידה חיובית לבין כאשר המדידה שלילית.
* **רגישות לתנאי סביבה** - שגיאה שמשתנה בהשפעת הטמפרטורה, הפרעות אלקטרומגנטיות או רעידות בסביבת המדיד
***[[רעש (פיזיקה)|רעש]]** - בדרך כלל, מזכירים רעש לבן בלבד למרות שבמציאות ישנם רעשים נוספים

### מודל מתמטי
את השגיאה לא יודעים לתאר באופן מדויק אך ניתן לספק מודל מקורב לשגיאה, מודל השגיאה הפשוט הוא:

\tilde{a} = b + SF \cdot {a} + n( 0 , \sigma)

## שימושים
למדי תאוצה שימושים רבים:
* במערכת ניווט אינרציאלית של טילים ומערכות אמל"ח מתקדמות וצוללות - מדידת התאוצה הקווית של גוף, יחד עם הגירוסקופ המודד תאוצה זוויתית.
* בטלפונים חכמים - זיהוי הטיית המסך כך שיסובב את המסך בהתאם ויוצג תמיד כלפי המשתמש.
* במצלמות דיגיטליות - זיהוי תאוצה המאפשר ייצוב המצלמה ושיפור חדות התמונה.
* בסייסמוגרף - מדידת תנודות בקרקע ומאפשר התרעה מפני תופעות טבע הרסניות, כגון רעידות אדמה, גלי צונאמי והתפרצויות געשיות.
* חיישן תאונה.
* מדידת רעידות במכונות רוטטות.
* בשלטים של קונסולת משחקים, כמו ב-Wii.

## לקריאה נוספת

* Anthony Lawrence, **Modern Inertial Technology**, 2dn Edition

## ראו גם
* תאוצה
* גירוסקופ
* חיישן תאונה

## קישורים חיצוניים

* 

קטגוריה:גלאים וחיישנים
צ'ר ואנג

**צ'ר ואנג** (בפין-יין: **Wáng Xuěhóng**; נולדה ב-15 בספטמבר 1958) היא יזמת ופילנתרופית טאיוואנית. היא המייסדת והיו"ר של חברת HTC, ושל חברת VIA Technologies, ונחשבת לאחת מהנשים המצליחות ביותר בעולם הטכנולוגיה.

## ביוגרפיה
ואנג נולדה בטאיפיי, טאיוואן. אביה היה מייסד של חברת הפלסטיק Formosa Plastics Group, ואחד מהאנשים העשירים ביותר בטאיוואן.

היא למדה בתיכון "College Prep" בעיר אוקלנד במדינת קליפורניה ובשנת 1981 סיימה תואר ראשון בכלכלה באוניברסיטת קליפורניה בברקלי. בשנת 1982 הצטרפה לחברת ייצור המחשבים FIC. הייתה חלק ממייסדי חברת VIA Technologies בשנת 1987, ובשנת 1997 ייסדה את חברת HTC. החל משנת 2007 היא מכהנת כיו"ר החברה.

במאי 2011 דורגה על ידי מגזין פורבס כאדם העשיר ביותר בטאיוואן, עם רווח נקי של 8.8 מיליארד דולר. באוגוסט 2012 ואנג דורגה כמספר 56 ברשימת מאה הנשים החזקות ביותר בעולם של פורבס. נכון לשנת 2014, היא מדורגת ברשימה במספר 54.

ואנג פעילה בקהילה העסקית הבינלאומית, ומשתתפת בפורום הכלכלי העולמי. בשנת 2010 ייסדה פורום בינלאומי לשיפור ההזדמנויות של נשים בעסקים.

## חיים אישיים
ואנג נשואה למנכ"ל VIA Technologies, ולשניים שני ילדים.

## קישורים חיצוניים

* ביוגרפיה של צ'ר ואנג  

## הערות שוליים

קטגוריה:בוגרות אוניברסיטת קליפורניה בברקלי
קטגוריה:בוגרי אוניברסיטת קליפורניה בברקלי
קטגוריה:טאיוואנים
קטגוריה:נשות עסקים
קטגוריה:נשים יזמות
קטגוריה:ילידות 1958
קטגוריה:מיליארדריות
צחי אליחן

**צחי אליחן** (נולד ב-3 באפריל 1991) הוא כדורגלן ישראלי המשחק בעמדת החלוץ.

## קריירה
אליחן נולד בשוודיה לאב ישראלי ואם שוודית שהתגיירה. אמו התאבדה לאחר שסבלה מדיכאון סב לידתי, וכשהיה בן 5 עלה עם משפחתו לישראל. בתחילה התגוררה המשפחה בחיפה ולאחר מכן התיישבה ברמת ישי. אליחן התחיל לשחק כדורגל במחלקת הנוער של מ.כ. נצרת עילית ובגיל 14 הצטרף למחלקת הנוער של בית"ר ירושלים. ב-20 בפברואר 2010 ערך אליחן את הופעת הבכורה שלו במדי הקבוצה הבוגרת של המועדון, כשנכנס כמחליף בהפסד 2–3 להפועל חיפה. במשחקו השני בקבוצה הבוגרת הבקיע את שער הבכורה שלו בקריירה, כשנכנס כמחליף בניצחון 5–0 נגד מכבי אחי נצרת. עד סיום העונה רשם בסך הכל שש הופעות בליגה במדי הקבוצה הבוגרת, ובעונה שלאחר מכן המשיך לשחק בקבוצת הנוער ושותף רק בשלושה משחקים במסגרת גביע הטוטו. בעונת 2011/2012 כבש שער אחד ב-10 הופעות בליגת העל, ובעונה שלאחר מכן ערך תשע הופעות ולא כבש. בעונת 2013/2014 כבש שער אחד ב-11 הופעות בליגה.

ב-5 בספטמבר 2014 חתם אליחן בהכח עמידר רמת גן מהליגה הלאומית, ובמדיה כבש שלושה שערים ב-24 הופעות בליגה. בתום העונה ירדה הקבוצה לליגה א' ואליחן עזב את המועדון.

ב-20 במאי 2015 חזר אליחן לליגת העל וחתם בקבוצת בני סכנין, ובמדיה כבש שער אחד ב-18 הופעות בליגה. בחלון העברות של ינואר  חתם בהפועל רמת גן מהליגה הלאומית. בתום העונה חתם בהפועל מגדל העמק מליגה א'.

ב-16 ביולי 2017 חתם אליחן במ.ס. דבורייה מליגה ב'. לאחר שפתח את העונה בדבורייה, אך לא זכה לדקות משחק מאז ספטמבר 2017, עזב אליחן את הקבוצה וחתם ב-17 בינואר 2018 בהפועל בית שאן.

## קישורים חיצוניים

## הערות שוליים

קטגוריה:כדורגלנים ישראלים
קטגוריה:קשרי כדורגל ישראלים
קטגוריה:חלוצי כדורגל ישראלים
קטגוריה:כדורגלני בית"ר ירושלים
קטגוריה:כדורגלני הכח עמידר רמת גן
קטגוריה:כדורגלני בני סכנין
קטגוריה:כדורגלני הפועל רמת גן
קטגוריה:כדורגלני הפועל מגדל העמק
קטגוריה:כדורגלני הפועל בית שאן
קטגוריה:עולים בשנות ה-1990
קטגוריה:ישראלים ילידי שוודיה
קטגוריה:רמת ישי: כדורגלנים
קטגוריה:ישראלים שנולדו ב-1991
מנקיאלה

[left|ממוזער|300x300px|שרידים מסטופת מנקיאלה ב[המוזיאון הבריטי|מוזיאון הבריטי]]
**מנקיאלה** (באורדו: **مانكياله**) הוא כפר במחוז פנג'אב, פקיסטן, ליד העיר רוואלפינדי, הידוע בשל הסטופה הבודהיסטית שלו. הוא נמצא ליד מבצר רוואט ובמרחק של 50 ק"מ מאסלאמאבאד. נאמר שהשם מנקיאלה נבחר על ידי ראג'ה מאן או מאניק.

## סטופת מנקיאלה
**סטופת מנקיאלה** היא סטופה ממלכת גנדהארה שנבנתה על מנת להנציח את המקום שבו, על פי האגדה, בודהה הקריב חלק מגופו כדי להאכיל שבעה גורי נמר רעבים.

### היסטוריה
הוא נבנה בתקופת שלטונו של קנישקה (128 - 151 לספירה). מאונטסטוארט אלפינסטון, השליח הבריטי הראשון לאפגניסטן נתקל בסטופה זאת במקרה בשנת 1808 לספירה, וכתב תיאור מפורט בספר הזיכרונות שלו "ממלכת קאובול" (1815). על פי כתובת אבן, הסטופה שוחזרה בשנת 1891 על ידי גדוד של צבא הודו הבריטית. ראג'ה אוסמן היה הארכיטקט.

כל שרידי הסטופה, שנמצאים כרגע במוזיאון הבריטי, נמצאו על ידי ז'אן-בפטיסט ונטורה בשנת 1830 בין 10 ל-20 מטרים מתחת לחלק העליון של הכיפה. הם היו בשלב אחד בבעלות ג'יימס פרינספ, סוחר העתיקות המפורסם.
בפתח הסטופה פעור חור כתוצאה מחפירות שנעשו על ידי ציידי שרידים בעבר. עכשיו יש מחסום סביבו מטעמי בטיחות.

## הערות שוליים

קטגוריה:בודהיזם
קטגוריה:פקיסטן: ערים
קטגוריה:פנג'אב (פקיסטן)
מבצר רוואט

left|ממוזער|250x250px|מבנה בתוך מבצר רוואט
**מבצר רוואט** (באורדו: **قلعہ روات**) ממוקם בפקיסטן. המבצר נבנה במאה ה-16 המוקדמת על ידי גקהר, כוח לוחמים שהוקם על ידי השבטים המקומיים על מנת להגן על האזור. קברו של מנהיג השבט גקר, הסולטאן סארנג ח'אן ממוקם בקרבת המבצר. המבצר נמצא במרחק של 17 ק"מ מזרחה מרוואלפינדי.

המבצר היה זירת קרב בין מנהיג השבט גקהר, הסולטאן סראנג ח'אן והמלך האפגני שֶׁר שאה סוּרי בשנת 1546.
שמאל|ממוזער|250x250px|השער הראשי של המבצר
המבצר הוא כמעט בצורה מרובעת ויש לו שני שערים. הוא מכיל מסגד שבו שלושה חדרים גדולים בצורה כיפה. יש בו גם בניין מרובע עם כיפה. לאורך הקיר יש חדרים קטנים נוספים. במרכז המבצר יש קברות רבים. אחד מהם הוא קברו של הסולטאן סארנג ח'אן. 16 בניו, שמתו שם לאחר שנלחמו, קבורים גם הם בתוך המבצר.

מגג המסגד ניתן לראות את סטופת מנקיאלה במרחק של כמה קילומטרים.

## קישורים חיצוניים

## הערות שוליים

קטגוריה:פקיסטן: היסטוריה
קטגוריה:פקיסטן: מבצרים
קטגוריה:אסיה: מסגדים
קטגוריה:פנג'אב (פקיסטן)
הפלת ה-SU-24 הרוסי על ידי טורקיה (2015)

ב-24 בנובמבר 2015 הפילו מטוסי F-16 של חיל האוויר הטורקי, באמצעות טיל AIM-9 סיידוויינדר, מפציץ מסוג סוחוי Su-24 רוסי ליד גבול טורקיה–סוריה, בעת שהיה בפעילות סיוע למשטרו של נשיא סוריה בשאר אל-אסד בצפון סוריה.

הטייס והנווט הצליחו לנטוש בהצלחה את המטוס. הטייס נהרג מאש שנורתה אליו מהקרקע במהלך הצניחה, והנווט, שנתפס על ידי מיליציות מורדים לאחר הצניחה, חולץ במבצע של יחידת חילוץ רוסית. במהלך החילוץ נהרג אחד החיילים מהכוח המחלץ.

הפלת הסוחוי הייתה ההפלה הראשונה של מטוס רוסי על ידי מדינה חברה בנאט"ו מאז שנות ה-50 של המאה ה-20.

תגובת רוסיה הייתה נזעמת, והיא כינתה את הפלת המטוס "נעיצת סכין בגב". טורקיה לא התנצלה על האירוע, אולם לאחר מספר ימים של לחץ ורטוריקה אלימה מצד רוסיה הודיע נשיא טורקיה, רג'פ טאיפ ארדואן כי הוא "מצטער על נסיבות האירוע", אך לא התחרט על עצם המעשה. רוסיה מצדה הגיבה בשורה של צעדים כלכליים נגד טורקיה.

## רקע

המעורבות הרוסית במלחמת האזרחים בסוריה החלה ב-30 בספטמבר 2015 לאחר בקשות התערבות רשמיות מצד ממשלת סוריה, במטרה לכבוש מחדש שטחים מארגוני המורדים. ראשיתה הייתה תקיפות אוויריות, בתחילה בצפון-מערב סוריה, של מטרות הכוללות קבוצות מיליטנטיות המתנגדות לממשלת סוריה, כולל ג'בהת א-נוסרה, דאעש וצבא פתח הכיבושים.

## טענות סותרות בדבר מיקום המטוס
ממוזער|300px|מסלולי מטוס הסוחוי:אדום - על פי רוסיהטורקיז/שחור - על פי טורקיהבהודעה רשמית של טורקיה נטען כי המפציץ הרוסי היה במשך זמן קצר (17 שניות) במרחב האווירי של טורקיה, והוזהר 10 פעמים לשנות את נתיב טיסתו.

לטענת רוסיה, המטוס לא נכנס כלל לשטחה של טורקיה, ועל כל פנים, הוא היה בוודאות כקילומטר אחד מהגבול בשטחה של סוריה כאשר הופל. גם גורמים רשמיים אמריקניים אישרו את הטענה שהמטוס הופל מעל שמי סוריה, אך הוסיפו כי הוא שהה 2 או 3 שניות במרחב האווירי של טורקיה.

לאחר שחולץ, סיפר הנווט הרוסי כי הם לא קיבלו שום התרעה או אזהרה לפני ההפלה, וכי אילו היו הטורקים רוצים להזהיר, היו יכולים לטוס במקביל אליהם כנהוג, אך בפועל, עד להפלה לא היו הטייסים מודעים כלל למטוסי ה-F-16 הטורקיים, מפני שבאו מאחוריהם, כפי שעושים כאשר מתכוונים להפיל מטוס אויב, ובניגוד מוחלט לנהלים המקובלים של ליווי מחוץ לתחום או מתן אזהרה.

## לאחר ההפלה

## קישורים חיצוניים

## הערות שוליים

קטגוריה:חיל האוויר הרוסי: תקריות ואסונות
קטגוריה:תקריות ואסונות תעופה ב-2015
קטגוריה:הכוחות המזוינים של הפדרציה הרוסית: היסטוריה
קטגוריה:חיל האוויר הטורקי
קטגוריה:המעורבות הרוסית במלחמת האזרחים בסוריה
קטגוריה:גבול טורקיה–סוריה
קטגוריה:2015 בטורקיה
קטגוריה:2015 בסוריה
קטגוריה:רג'פ טאיפ ארדואן
FXCM

**FXCM** (ראשי תיבות של **Forex Capital Markets**, שם מותג FXCM, נסחרת בסימול **NASDAQ: GLBR**) היא ברוקר בינלאומי המספק שירותי מסחר מקוון בשוק מטבע חוץ (פורקס). מטה החברה נמצא בארצות הברית, בעיר ניו יורק, ולה למעלה מ-10 סניפים במדינות מרכזיות בעולם. החברה מציעה מסחר מקוון במגוון נכסים כגון צמדי מטבעות, חוזי הפרשים על סחורות ומדדי מניות מובילים בעולם.

פעילות המסחר של החברה בארצות הברית נאסרה בעקבות הונאת לקוחותיה. חברת האם שלה בעבר **Global Brokerage, Inc.** הודיעה על פשיטת רגל ב-11 בדצמבר 2017. החברה המפעילה, קבוצת FXCM, נמצאת כיום בשליטת קבוצת ההשקעות ג'פריס. בפברואר 2017 הגיעה החברה להסכם פשרה שבמסגרתו שילמה קנס של 7 מיליון דולר ונשלל רישיונה לעסוק במסחר בארצות הברית.

## היסטוריה
FXCM נוסדה בשנת 1999 בארצות הברית על ידי: מיכאל רומרסה, אדוארד יוסופוב, ויליאם אהדוט, דייוויד סקהאי, קן גרוסמן, דרו ניב בדצמבר 2010 החברה הונפקה בבורסה של ניו יורק (סימול ב-NYSE: FXCM) והפכה לברוקר המט"ח הציבורי הראשון בעולם. בספטמבר 2016 עברה המניה להיסחר בנאסד"ק ובפברואר 2017 החברה המונפקת שינתה את שמה מ-FXCM INC ל-GLOBAL BROKERAGE (סימול: "GLBR").

FXCM מספקת שירותים באמצעות פלטפורמת מסחר מקוונת, ה-Trading Station II, ובאמצעות פלטפורמות צד שלישי כגון MetaTrader 4. החברה מאפשרת ללקוחות קמעונאיים ומוסדיים לבצע עסקאות מט"ח ממונפות על בסיס ביטחונות. מחוץ לארצות הברית, FXCM מספקת גם מסחר בחוזי הפרשים (CFD), שבאמצעותם יכולים סוחרים לבצע עסקאות על סחורות כגון כסף, זהב, נפט, גז ועוד.

המודל העסקי של FXCM מבוסס על שיטת ה-No Dealing Desk, שבה מועברות עסקאות המט"ח של לקוחותיה לביצוע למול שורה ענפה של ספקי נזילות העובדים עם FXCM, מה שמבטיח כי לא יתקיים ניגוד עניינים אפשרי בין הברוקר לבין הסוחר.
מרבית הרווחים של FXCM מגיעים מעמלה עבור שירותי המסחר שהיא מספקת ללקוחותיה ברחבי העולם.

FXCM מפעילה סניפים, שותפויות וחברות-בת במרכזים הפיננסיים הבולטים בעולם. המטה של FXCM נמצא בעיר ניו יורק ויש לה משרדים וסניפים גם במדינות: בריטניה, גרמניה, אוסטרליה, צרפת, איטליה, יוון, יפן, סין, קנדה, דרום אפריקה, ניו זילנד וישראל.

חברת (Forex Capital Markets Limited (FXCM LTD מפוקחת על ידי הרשות לאתיקה פיננסית (FCA) בבריטניה. בנוסף, FXCM Australia Limited Asic המפוקחת על ידי ACN ו-AFSL שבאוסטרליה ו-FXCM France LTD מפוקחת על ידי הרגולציה ACP שבצרפת. FXCM ישראל מפוקחת על ידי רשות ניירות ערך מ-31/10/2016.

## נציגות בישראל

הנציגות של FXCM העולמית בשוק הישראלי היא חברת FXCM ישראל. החברה הוקמה בשנת 2007 ומשרדיה ממוקמים בתל אביב. מנכ"ל החברה הוא אבי אבוגני.

## קישורים חיצוניים
* 

* אתר FXCM ישראל
* 
* 
* 

## הערות שוליים

קטגוריה:חברות אמריקאיות הנסחרות בנאסד"ק
קטגוריה:חברות פיננסיות
קטגוריה:פלטפורמת מסחר אלקטרונית
המדינה החופשית וירטמברג

**המדינה החופשית וירטמברג** הייתה מדינה ברפובליקת ויימאר, ולאחר מכן בגרמניה הנאצית. לאחר סיום מלחמת העולם השנייה פוצלה המדינה ל ווירטמברג-באדן.

## היסטוריה
ב-30 בנובמבר 1918 התפטר וילהלם השני, מלך וירטמברג מתפקידו, בעקבות המהפכה הגרמנית והתבוסה במלחמת העולם הראשונה. לאחר ביטול הממלכה, הפכה המדינה למדינה חופשית. המדינה התקיימה כמדינה חופשית במהלך רפובליקת ויימאר ובמהלך שלטון גרמניה הנאצית.

לאחר תבוסת גרמניה במלחמת העולם השנייה, חולקה וירטמברג ל שהייתה תחת אזור הכיבוש הצרפתי, ווירטמברג-באדן שהייתה תחת אזור הכיבוש האמריקני. בשנת 1952 התאחדו וירטמברג-הוהנצולרן ווירטמברג-באדן עם דרום באדן, ויצרו את מדינת באדן-וירטמברג, שהיא אחת מ-16 המדינות הפדרליות שמרכיבות את גרמניה המודרנית.

## קישורים חיצוניים

* סקירה על ההיסטוריה של וירטמברג 1250 - 1933 

וירטמברג, מדינה חופשית
וירטמברג
קטגוריה:מדינות וטריטוריות שהוקמו ב-1918
קטגוריה:מדינות וטריטוריות שהתפרקו ב-1945
המרכז לטניס בישראל - חיפה

ממוזער|שער הכניסה למרכז הטניס בחיפה
**מרכז הטניס והחינוך חיפה** הוא אחד המרכזים של מרכזי הטניס והחינוך בישראל.

## היסטוריה
המרכז נפתח בשנת 1981 במבואות הדרומיים של חיפה, סמוך לטירת כרמל, במטרה לתת נגישות לאוכלוסייה הקרובה בעלת המצב הסוציו אקונומי הקשה. זה התחיל עם שני מגרשים בלבד, גדל לאחר שנה לשמונה וכיום יש 20 מגרשים. אהרון שפירא, נציג עיריית חיפה, היה האדם העיקרי שדחף את הפרויקט קדימה יחד עם התרומות הרבות של יהודים אמריקנים, בעיקר משפחות רוזנברג, ברוד, גולדסטין ובוריס. המנהל הראשון של המרכז היה דני ברקוביץ', אחריו רוני סנדר, שחר פרקיס ומשנת 2005 המנהל הוא לילו צרפתי.

## הפעילות במרכז
כיום משרת המרכז כ-1,000 ילדים ומבוגרים מדי שבוע ומלבד 20 המגרשים קיים קיר אימונים מקורה, כיתת לימוד, וגישה לנכים. המרכז מקיים תוכניות מגוונות לילדים, נוער ומבוגרים: תוכנית פיתוח מוטורי לגילאי 4-6, תוכנית מיני טניס לגילאי 6-8, תוכניות טניס לגילאי 8-18 ותוכנית תחרותית המשלבת אימוני כושר וטניס. לגילאי 18 ומעלה מתקיימים חוגי טניס למתחילים ומתקדמים. בנוסף מתקיימת במרכז תוכנית לחינוך לתנועה ולאורח חיים בריא המועברת בגני ילדים על ידי מורים לחינוך גופני עם התמחות לגיל הרך. בשנת 2013 הוקמו במרכז שני מגרשים מקורים, מהיחידים בארץ, לכבוד יהדות שיקגו בתרומת לסטר ונורמה רוזנברג. מגרשים אלה משמשים את הילדים והמבוגרים בתנאי מזג אוויר קשים. 

במרכז תוכניות רבות למען הקהילה שממומנות על ידי תורמים מהארץ ומחו"ל: תוכניות למען ילדים ומבוגרים בעלי צרכים ייחודיים, תוכנית לנכי צה"ל, תוכנית העצמה לנערות בסיכון ותוכנית לילדים יוצאי אתיופיה. 

## תחרויות במרכז ובוגרים מפורסמים
המרכז מארח תחרויות טניס בינלאומיות, ארציות ואזוריות במשך כל השנה וגידל במהלך השנים שחקנים ושחקניות שזכו באליפות ישראל לבוגרים ולנוער וייצגו את ישראל בנבחרת ובתחרויות בינלאומיות. שניים מהבוגרים המפורסמים ביותר הם יוני ארליך, שיחד עם אנדי רם, זכה באליפות אוסטרליה הפתוחה וייצג את ישראל בשלוש אולימפיאדות ונועם אוקון שדורג בשיאו במקום ה-95 בעולם. שחקנים בולטים נוספים: ליאור מור (שימש כקפטן נבחרת גביע הפדרציה של ישראל), שירי בורשטיין, הילה רוזן, אוהד ויינברג, דקל ולצר, ניר ולגרין, לימור זלץ, חלי ברגיל, נטלי כהנא ותומר דנק (מאמן נבחרת גביע הפדרציה של ישראל).

## גלריית תמונות

## קישורים חיצוניים

* 

קטגוריה:חיפה: אצטדיונים ומתקני ספורט
קטגוריה:מרכזי הטניס והחינוך בישראל
ברנד דרהר

**ברנד דרהר** (בגרמנית: **Bernd Dreher**, נולד ב-2 בנובמבר 1966 בלברקוזן שבגרמניה המערבית) הוא שוער עבר גרמני, והתפרסם בעיקר כשוער המשנה של באיירן מינכן לאורך שנים רבות. דרהר משמש כיום כמאמן השוערים בקבוצת רד בול זלצבורג מליגת המשנה האוסטרית.

## קריירת מועדונים
### באייר לברקוזן
דרהר גדל בקבוצת הנוער של באייר לברקוזן, ממנה עלה לבוגרים בשנת 1986, בגיל 20. דרהר לא תפס מקום כשוער הראשון של הקבוצה, ובמשך ארבע שנים עמד בשערה של לברקוזן תשע פעמים בלבד. עם לברקוזן זכה דרהר בגביע אופ"א בשנת 1988, לאחר ניצחון במפגש כפול בגמר מול אספניול. 

### באייר אורדינגן
בשנת 1990 חתם דרהר בבאייר אורדינגן, שבאותן שנים התנדנדה בין ליגת הבונדסליגה לליגת הבונדסליגה השנייה. דרהר היה שותף לשלוש עליות ושלוש ירידות ליגה של הקבוצה. דרהר הצטיין במדי אורדינגן, ובמשך שש עונות צבר 201 הופעות וגרר התעניינות מקבוצות נוספות. 

### באיירן מינכן
בשנת 1996 חתם דרהר בבאיירן מינכן, והפך במהרה לשוער השני בהיררכיה של הקבוצה, לאחר אוליבר קאן. דרהר שיחק במשך שתי קדנציות בבאיירן מינכן, הראשונה נמשכה בין השנים 1996-2003, בהן הספיק לזכות בתארים רבים עם הקבוצה, כמו חמש אליפויות בבונדסליגה, שני גביעים מקומיים וארבעה סופר קאפ. כמו כן, דרהר ישב על הספסל בגמר ליגת האלופות 1999 בו הפסידה באיירן מינכן למנצ'סטר יונייטד משני שערים בתוספת הזמן, ובגמר ליגת האלופות 2001, בו ניצחה באיירן מינכן את ולנסיה בפנדלים. דרהר מחזיק בנוסף גם בזכייה בטורניר הגביע הביניבשתי בשנת 2001, בו ישב על הספסל בגמר נגד בוקה ג'וניורס. בשנת 2003 פרש דרהר ממשחק פעיל עם 11 הופעות ברזומה, ומונה למאמן שוערי הנוער בבאיירן מינכן, וכעוזרו של השוער האגדי ספ מאייר בתחום. עם זאת, בשנת 2005 חזר מפרישה לבקשתו של מאמן הקבוצה פליקס מגאת, והפך לשוער השלישי ברוטציה לאחר אוליבר קאן ומיכאל רנסינג. דרהר פרש בשנית בשנת 2008. בקדנציה השנייה בקבוצה כשחקן פעיל, הוסיף דרהר לרזומה עוד שני דאבלים וסופר קאפ אחד. עם זאת, בקדנציה השנייה שלו שיחק רק פעמיים במהלך שלוש שנים.

## לאחר הפרישה
במרץ 2015 מונה דרהר למאמן השוערים בקבוצת רד בול זלצבורג האוסטרית.

## תארים
עם באייר לברקוזן: 
* גביע אופ"א: 1987/88

עם באיירן מינכן:
* אליפות הבונדסליגה (7): 1996/97, 1998/99, 1999/00, 2000/01, 2002/03, 2005/06, 2007/08
* הגביע הגרמני (5): 1997/98, 1999/00, 2002/03, 2005/06, 2007/08
* גביע הליגה הגרמנית (5): 1997, 1998, 1999, 2000, 2007
* ליגת האלופות: 2001
* הגביע הביניבשתי: 2001

## קישורים חיצוניים

## הערות שוליים

קטגוריה:שוערי כדורגל גרמנים
קטגוריה:כדורגלנים גרמנים
קטגוריה:כדורגלני באייר לברקוזן
קטגוריה:כדורגלני אורדינגן 05
קטגוריה:כדורגלני באיירן מינכן
קטגוריה:גרמנים שנולדו ב-1966
פרובינציית הוהנצולרן

**פרובינציית הוהנצולרן** הייתה מחוז של ממלכת פרוסיה, ולאחר מכן של המדינה החופשית פרוסיה. לאחר מלחמת העולם השנייה צורפה הפרובינציה לחלק הדרומי של וירטמברג למדינת וירטמברג-הוהנצולרן כחלק מאזור הכיבוש הצרפתי.

## היסטוריה
בשנת 1849 צורפו נסיכויות הוהנצולרן-זיגמרינגן והוהנצולרן-הכינגן לממלכת פרוסיה, ובמרץ 1850 אוחדו ליצירת פרובינציית הוהנצולרן כחלק מפרוסיה.

לאחר סיום מלחמת העולם הראשונה נכללה הפרובינציה במדינה החופשית פרוסיה, שהייתה חלק מרפובליקת ויימאר, ולאחר מכן חלק מגרמניה הנאצית.

לאחר תבוסת גרמניה במלחמת העולם השנייה, צורפה פרובינציית הוהנצולרן לחלקה הדרומי של וירטמברג ליצירת וירטמברג-הוהנצולרן שהייתה תחת אזור הכיבוש הצרפתי. בשנת 1952 התאחדו וירטמברג-הוהנצולרן עם וירטמברג-באדן ודרום באדן, ויצרו את מדינת באדן-וירטמברג, שהיא אחת מ-16 המדינות הפדרליות שמרכיבות את גרמניה המודרנית.

## קישורים חיצוניים

קטגוריה:מדינות לשעבר בתחומי גרמניה
הוהנצולרן
הוהנצולרן
הוהנצולרן, פרובינציה
קטגוריה:מדינות וטריטוריות שהתפרקו ב-1946
שמואל אהרון גולדשטיין

הרב **שמואל אהרון גולדשטיין** (12 ביוני 1852 — 29 במאי 1935) היה רב ומורה ממוצא אנגלי, ממנהיגי הקהילות היהודיות בניו זילנד.

ב-6 במאי 1935, מספר שבועות לפני מותו, קיבל את מדליית הכסף של המלך ג'ורג החמישי.

## ביוגרפיה
נולד בלונדון שבאנגליה לשרה ולוולף, תכשיטן. למד במכללת יהודים שבלונדון, והוסמך לרבנות בגיל 22. לימד עברית בבית ספר ביורקשייר, ולאחר מכן במערב הארטלפול. ב-14 ביוני 1876 נישא לאווה פיליפס באלדרשוט, סאות'המפטון. לבני הזוג היו 2 ילדים.

גולדשטיין התמנה כרב בקהילה דוברת עברית בטוומבה, קווינסלנד, אוסטרליה. לאחר מכן מונה לרב במערב מייטלנד, ניו סאות' ויילס. בשנת 1880 מונה לרב בקהילה היהודית באוקלנד, ניו זילנד. הוא החזיק בתפקיד זה 54 שנים עד פטירתו.

גולדשטיין שהגיע לאוקלנד בגיל 26, עמד בפני משימה מורכבת של כהונת רבנות בקהילה יהודית מתפתחת; הקהילה גדלה במהלך שנות כהונתו מ-373 יהודים ל-950 יהודים. הוא זכה לשבחים מאנשי הקהילה על מנהיגותו, לימודו, ותרומותיו ליהדות באזור מגוריו.

מלבד פעילותו בקהילה היה גולדשטיין פעיל גם בעניינים אזרחיים. הוא היה חבר באגודה להגנת נשים וילדים, ובאגודת צער בעלי חיים בניו זילנד. במהלך מלחמת הבורים (1899–1902) ואחריה, היה מזכיר האגודה הפטריוטית. הוא היה חבר בוועדת הספרייה של מועצת העיר אוקלנד, בונה חופשי ומייסד של האגודה הספרותית הצרפתית. גולדשטיין היה גם פעיל באגודה הציונית של אוקלנד במשך 22 שנים.

בדצמבר 1934 פרש מעבודתו. אשתו, אווה, נפטרה באפריל 1935; גולדשטיין נפטר חמישה שבועות אחריה, ב-29 במאי 1935.

## קישורים חיצוניים

* גולדשטיין, שמואל אהרן, במילון הביוגרפי של ניו זילנד 

## הערות שוליים

קטגוריה:רבנים בריטים
קטגוריה:רבנים אוסטרלים
קטגוריה:ניו זילנדים חברי הבונים החופשיים
קטגוריה:יהודים ניו זילנדים

קטגוריה:בריטים שנולדו ב-1852
קטגוריה:בריטים שנפטרו ב-1935
פרנסיס גארי פאוורס

**פרנסיס גארי פאוורס** (17 באוגוסט 1929 - 1 באוגוסט 1977) היה טייס אמריקני שנודע לאחר שמטוס הלוקהיד U-2 שהטיס בשירות ה-CIA יורט במהלך טיסת סיור מעל שמי ברית המועצות, תקרית שהובילה למשבר מטוס הריגול U-2 ב-1960.

## ראשית חייו
פאוורס נולד בג'נקינס שבמדינת קנטקי כבן שני והזכר היחיד מתוך שישה ילדים לאידה מלינדה (פורד) ואוליבר ווינפילד פאוורס, כורה פחם. הוא גדל בצד השני של הגבול בפאונד, וירג'יניה. משפחתו חיה בעיירת כורים ובגלל הקושי הנלווה לחיים בעיירה כזו, אביו רצה שפאוורס יהיה רופא כדי שירוויח יותר ויהנה מתנאים טובים מאלה שבהם גדל.

## חינוך
ב-1950 סיים פאוורס את לימודיו במילטון קולג' בטנסי והצטרף כלוטננט שני לחיל האוויר של ארצות הברית. אחרי שסיים אימון מתקדם עם כיתה 52-H בבסיס חיל האוויר ויליאמס באריזונה, פאוורס הוצב עם טייסת 468 בבסיס טרנר בג'ורג'יה כטייס F-84 ת'אנדרג'ט. לדברי בנו, פאוורס לא טס במבצעי קרב במהלך מלחמת קוריאה משום שגויס על ידי ה-CIA בגלל הרקע היוצא מן הכלל שהיה לו בהטסת מטוסי סילון חד-מנועיים. ב-1960, פאוורס כבר השתתף במבצעי סיור אוויריים חשאיים רבים.

## תקרית ה-U-2

פאוורס שוחרר מחיל האוויר ב-1956 בדרגת קפטן. לאחר שחרורו הצטרף לתוכנית ה־U-2 בדרגת אזרח GS-12. טייסי U-2 טסו במשימות ריגול בגבהים מעל 70,000 רגל (21.3 ק"מ), מעל להישג ידה של הגנת האוויר הסובייטית. מטוסי ה-U-2 צוידו במצלמה חדישה אשר עוצבה לצלם תמונות ברזולוציה גבוהה מקצה הסטרטוספירה מעל מדינות עוינות, בכללן ברית המועצות. במשימות ה-U-2 צילמו באופן שיטתי מתקנים צבאיים ואתרים חשובים אחרים.

המודיעין הסובייטי היה מודע לטיסות ה-U-2 הפולשניות מאז 1956, אך חסרו לו אמצעי-נגד יעילים עד 1960. ב-1 במאי 1960, ה-U-2 של פאוורס, אשר המריא מבסיס אוויר צבאי בפשאוור שבפקיסטן בתמיכת תחנת האוויר האמריקנית בבדאבר, יורט באמצעות טיל קרקע-אוויר S-75 דווינה מעל סברדלובסק. פאוורס לא הצליח להפעיל את מנגנון ההשמדה העצמית לפני שמילט עצמו ונשבה.

ה-U-2 של פאוורס נפגע מהטיל הראשון ששוגר. בסך הכול שוגרו לעברו 14 טילים. אחד מהם פגע במיג-19 שנשלח ליירט את ה-U-2, אך לא יכול היה להגיע לגובה רב מספיק. טייס המיג-19, סרגיי ספרונוב, נפלט אך מת מפציעותיו.

## מאסרו והמשך חייו
לאחר שנשפט והואשם בריגול, פאוורס נדון לעשר שנות מאסר, אך לאחר שעברו 21 חודשים, האמריקנים והרוסים ביצעו חילופי שבויים כאשר החליפו את פאוורס ברב המרגלים הרוסי רודולף אבל.

פאוורס נהרג כאשר מסוק חדשות שהטיס, התרסק בגלל חוסר דלק, ב-1 באוגוסט 1977.

## בקולנוע
בסוף 2015 הפיק הבמאי סטיבן ספילברג סרט על פרשת חילופי השבויים בה שוחרר פאוורס, בשם "גשר המרגלים".

## ראו גם
* משבר מטוס הריגול U-2
* המלחמה הקרה

## קישורים חיצוניים

* 
* 
* 
* 
* 

קטגוריה:פרשיות ריגול
קטגוריה:המלחמה הקרה
קטגוריה:1960 בארצות הברית
קטגוריה:1960 בברית המועצות
קטגוריה:תקריות דיפלומטיות
קטגוריה:שבויי הכוחות המזוינים של ארצות הברית
קטגוריה:אישים הקבורים בבית הקברות הלאומי ארלינגטון
קטגוריה:אנשי ה-CIA
קטגוריה:מעוטרי צלב התעופה המצוינת (ארצות הברית)
קטגוריה:מעוטרי כוכב הכסף
קטגוריה:אמריקאים שנהרגו בתאונות אוויריות
קטגוריה:אמריקאים שנולדו ב-1929
קטגוריה:אמריקאים שנפטרו ב-1977
פיגוע ההתאבדות בתוניס (2015)

**הפיגוע בתוניס** אירע בתוניס, בירת תוניסיה, ב-24 בנובמבר 2015. מחבל מתאבד עלה על אוטובוס ברחוב ראשי ובו חיילי המשמר הנשיאותי בתוניסיה, ופוצץ עצמו. בפיגוע ההתאבדות נהרגו 12 בני אדם ונפצעו 20.

המחבל זוהה כבן 27, תושב תוניס. חוקרי משטרה שחזרו את תווי פניו והוא זוהה על ידי אמו. האם סיפרה גם שהוא פנה אליה יומיים לפני הפיגוע, והזהיר אותה כי בכוונתו לבצע פעולת טרור, אך היא לא דיווחה על כך לרשויות. האם ובתה נעצרו.

משרד הפנים בתוניסיה הודיע כי מדובר בפיגוע שנעשה באמצעות חומר נפץ סמטקס שמקורו בלוב. ארגון הטרור המדינה האסלאמית נטל אחריות על הפיגוע, אף על פי שגופי הביטחון בתוניסיה לא זיהו קשר בין הארגון לבין המחבל. הארגון נטל אחריות גם לשני פיגועים אחרים שבוצעו במהלך 2015: הפיגוע במוזיאון הלאומי בארדו, ב-18 במרץ, והפיגוע בסוסה, ב-26 ביוני.

לאחר הפיגוע הכריז נשיא תוניסיה, אל-באג'י א-סבסי על עוצר ומצב חירום למשך חודש. בוצעו מעצרים רבים של פעילי טרור, ובהוראת ממשלת תוניסיה נסגרו חשבונות פייסבוק ואתרי אינטרנט הקשורים לארגוני טרור הפועלים במדינה.

הפיגוע גונה על ידי מנהיגי צרפת וארצות הברית. מזכיר המדינה של ארצות הברית, ג'ון קרי, הודיע על תחילתו של שיתוף פעולה צבאי ומודיעיני בין ארצות הברית לממשלת תוניסיה, שבמהלכו גם יאושר שימוש במזל"טים.

## הערות שוליים

סוסה
קטגוריה:פיגועי טרור בתוניסיה
קטגוריה:פיגועי התאבדות
קטגוריה:תוניס
קטגוריה:פיגועי טרור נגד אוטובוסים
קטגוריה:פיגועי טרור נגד חיילים ושוטרים
קטגוריה:המדינה האסלאמית: פיגועים באפריקה
קטגוריה:2015 באפריקה
טייסון פיורי

**טייסון פיורי** (באנגלית: **Tyson Luke Fury**; נולד ב-12 באוגוסט 1988) הוא מתאגרף עבר בריטי שהחזיק בתואר אלוף העולם באגרוף במשקל כבד המוכר על ידי 5 מתוך 5 התאחדויות האגרוף העיקריות בעולם IBF, WBO,WBA, IBO ו-WBC, ומטעם מגזין האגרוף החשוב בעולם הזירה. פיורי זכה בתואר ב-28 בנובמבר 2015 לאחר ניצחון על ולדימיר קליצ'קו, שהחזיק בכל התארים הללו עד לתאריך זה. פיורי נושל מתאריו לאחר שלא היה כשיר וסירב להופיע לקרבות הגנה על הכתר שניסו לארגן עבורו עקב בעיות נפשיות שהוגדרו כ"אישיות". בשנת 2018 חזר להתאגרף בסדרת קרבות מול דאונטיי ויילדר, פיורי היה אלוף העולם לשעבר באגרוף במשקל כבד מטעם ה-WBC.

## חייו
פיורי נולד באירלנד כבן למשפחה מן המעמד הנמוך שרבים מבניה עסקו באגרוף. שמו הפרטי אף הוענק לו, לכבודו של מייק טייסון שהיה אלוף העולם באגרוף במשקל כבד. בשנות השמונים התחרה אביו בקרבות אגרוף בלתי חוקיים ללא כפפות ולאחר מכן הפך למקצוען. בן דודו היה אלוף העולם במשקל בינוני מטעם WBO ובן דוד אחר התחרה במשקל כבד.

פיורי ידוע באופיו הבעייתי ובהצהרות רבות, חלקן תמוהות, שהוא מרבה לפזר לפני הקרבות ולאחריהם.

## קריירה
### כחובבן
פיורי ייצג בקרבות כחובבן הן את אירלנד והן את אנגליה. בתחילת דרכו ייצג מועדון מצפון אירלנד ולאחר מכן עבר למועדון מאירלנד, דבר שגרר את הרחקתו מאליפות המדינה בעקבות ערעור שהוגש על ידי המועדון הקודם שבו היה חבר.

בשנת 2006 זכה במקום השלישי באליפות העולם באגרוף לנוער, אך הפסיד באליפות הבוגרים שגם בה השתתף. בשנת 2007 זכה באליפות האיחוד האירופי לצעירים שבה ייצג את אנגליה, ובמקום השני באליפות אירופה לצעירים. בתקופה זו דורג שלישי בעולם לנוער. בשנת 2008 הפסיד למתאגרף הבריטי דייוויד פרייס בקרב על הזכות לייצג את בריטניה באולימפיאדת בייג'ינג. הוא ניסה שוב להתקבל כחבר המשלחת האירית, אך נכשל. באותה השנה זכה באליפות בריטניה באגרוף והחליט להפוך למקצוען.

### כמקצוען
את הקרב הראשון כמקצוען ערך פיורי ב-6 בדצמבר 2008 מול מתאגרף הונגרי וניצח בנוקאאוט ומאז ערך עוד 24 קרבות, שבכולם ניצח.

ב-28 בנובמבר 2015 ניצח בהחלטת השופטים פה אחד, בקרב בן 12 סיבובים, שנערך בדיסלדורף את ולדימיר קליצ'קו והפך לאלוף העולם.

ב-1 בדצמבר 2018, התמודד פיורי בלוס אנג'לס מול דאונטיי ויילדר, אלוף העולם במשקל כבד של איגוד ה-WBC. הקרב הסתיים בתיקו. ב-23 בפברואר 2020 ניצח את דאונטיי ויילדר בקרב חוזר, ולאחר מכן ב-10 באוקטובר 2021 ניצח אותו שנית בקרב שסיים את הטרילוגיה הדרמטית ביניהם.

פיורי הוכתר שוב כאלוף העולם במשקל כבד (WBC) כשגבר בנוקאאוט על דיליאן ווייט.

פיורי שלח סנוקרת לראש יריבו בסיבוב השישי, וזאת ב-23 באפריל 2022 לעיני 94 אלף צופים באצטדיון ומבלי.

ב-19 במאי 2024 הפסיד בקרב ואת תוארו, למתאגרף האוקראיני אלכסנדר אוסיק.

ב-21 בדצמבר 2024 הפסיד בקרב חוזר לאוסיק בהחלטת פה אחד של השופטים.

ב-13 בינואר 2025, בסרטון שפרסם באינסטגרם הודיע פיורי על פרישה מאגרוף.

מאזנו כמקצוען הסתכם ביחס ניצחונות של 1–2–34, מתוכם 24 בנוקאאוט.

## קריירת היאבקות מקצועית
### WWE (2019)

באירוע היהלום שבכתר, שנערך ב-31 באוקטובר, פיורי ניצח את ברון סטרומן כתוצאה מספירת חוץ.

## קישורים חיצוניים

* 
*  
*  

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:מתאגרפים בריטים
קטגוריה:אלופי עולם באגרוף - משקל כבד
קטגוריה:זוכי פרס ESPY: מתאגרף השנה
קטגוריה:בריטים שנולדו ב-1988
ספוטניק (סוכנות ידיעות)

250px|ממוזער|שמאל|לוגו ספוטניק
**ספוטניק** היא שירות מולטימדיה בינלאומי של ידיעות, שהושקה ב-10 בנובמבר 2014 על ידי הסוכנות "רוסיה היום" המופעלת ומנוהלת על ידי ממשלת רוסיה. השרות הוקם על פי צו נשיא רוסיה שיצא בדצמבר 2013. ברמה הבינלאומית ספוטניק מחליף את רי"א נובוסטי (שנשאר פעיל ברוסיה) ואת "Voice of Russia" (שפורקה בנובמבר 2014).

השירות מציע ערוצי רדיו "Radio Sputnik" אשר שם לו למטרה "לשדר ב-30 שפות בשנת 2015, כ-800 שעות כל יום, ולכסות 139 ערים ו-34 מדינות", ב-FM, DAB\DAB+ (שידור רדיו דיגיטלי), HD Radio, וגם לטלפונים חכמים והאינטרנט. ערוצי החדשות של ספוטניק מתפרסמים מסביב לשעון באנגלית, ערבית, ספרדית וסינית. אתרי האינטרנט של ספוטניק נושאים מגוון תכנים, כולל אינפוגרפיקה, וידאו, מאמרי תמונות, הזרמת וידאו ושמע חי והצבעה באינטרנט. בנוסף לפרסום החדשות המיידיות, ספוטניק מפרסם גם חומרים אנליטיים וראיונות בלעדיים.

לשירות גם ערוץ טלוויזיה באנגליה.

בפברואר 2020 דווח כי התחנה החלה לשדר בקנזס סיטי.

בעקבות הפלישה הרוסית לאוקראינה, האיחוד האירופי הודיע החברה תאבד את רישיון ההפעלה שלהן בשטחו, בעקבות "הפצת מידע כוזב באופן שיטתי אודות הפלישה הרוסית לאוקראינה". לפני כן, הכריזו פייסבוק, גוגל, יוטיוב, טוויטר וטיקטוק על חסימת הגישה לספוטניק משטחי האיחוד.

## ראו גם
*רדיו אירופה החופשית

## קישורים חיצוניים

* 

* sputniknews.com - האתר הרשמי

## הערות שוליים

קטגוריה:אתרי חדשות רוסיים
קטגוריה:רוסיה: תקשורת
קטגוריה:רוסיה: טלקומוניקציה
קטגוריה:אתרי אינטרנט שהושקו ב-2014
קטגוריה:סוכנויות ידיעות
קורין גדעון

**קורינה (קורין) גדעון** (נולדה ב-18 באוגוסט 1992) היא מנחת טלוויזיה ישראלית.

## ביוגרפיה
גדעון נולדה בצפת וגדלה ברעננה ובמושב בצרה. אביה, אמנון, הוא סגן אלוף במילואים, ובמלחמת יום הכיפורים קיבל צל"ש ממפקד האוגדה. הוא שימש סמנכ"ל משאבי אנוש בבנק דיסקונט ובחברת פרטנר. שמה הפרטי קורינה הוא על שם סבתהּ, אמו של אביה. סבא רבא שלה, עו"ד רוברט גדעון, עלה בעלייה החמישית מגרמניה והיה המייסד והבעלים של "גדעון הוצאה לאור" לספרות משפטית. סבה - אבי אמה - הוא אלי קדוש, ששימש כראש עיריית צפת בשנים 1971–1973. דודיה הם השופט המחוזי גד גדעון ואיש משרד החוץ יובל דוניו-גדעון.

למדה בבית הספר התיכון לאמנויות תלמה ילין, במגמת תיאטרון.

את שירותה הצבאי עשתה בגלי צה"ל, תחילה ככתבת לענייני משפט, אולם בעקבות אירוע משמעתי, הועברה לתפקיד עורכת חדשות.

לאחר שחרורה מצה"ל, החלה לשמש ככתבת שטח בתוכנית הבידור "ערב טוב עם גיא פינס", בערוץ 10. בתחילת 2015 קיבלה קידום ונבחרה לשמש כמחליפתה של המגישה לירון ויצמן, שיצאה לחופשת לידה. לאחר חזרתה של ויצמן מהחופשה המשיכה גדעון בהגשת הפינה לסירוגין עם ויצמן עד דצמבר 2015.

בשנים 2015–2017 הנחתה גדעון, לצד ארז טל, את העונה השביעית והעונה השמינית של "האח הגדול" בהפקת קשת.

ביוני 2016 נבחרה לשמש כפרזנטורית בקמפיין לעדשות מגע של "Alcon".

ביולי 2016 החלה להנחות את התוכנית "אנשים" של "קשת", לצדו של דרור גלוברמן, ומנובמבר 2017 היא מנחה את התוכנית יחד עם חיים אתגר בקשת 12.

ב-2017 החלה להנחות את תוכנית המציאות "דייט ראשון" של קשת בערוץ 2.

בדצמבר 2017 נבחרה לשמש כפרזנטורית של רשת האופנה "Discreet".

החל מ-4 בפברואר 2018 היא מנחה את העונה השנייה של ריאליטי האפייה "בייק אוף ישראל", שמשודרת בקשת 12.

ב-2019 הנחתה לצד ארז טל את תוכנית הריאליטי "2025".

בנובמבר 2019 הנחתה את העצרת לזכרו של יצחק רבין בתל אביב.

גדעון היא בעלת תואר ראשון במשפטים מאוניברסיטת תל אביב.

ב-2021 השתתפה בעונת ה-VIP של תוכנית המציאות MKR המטבח המנצח יחד עם אמה, ורדה.

מאז שנת 2021 משמשת כפרזנטורית של מותג ההלבשה התחתונה "טריומף אינטרנשיונל" בישראל.

## חיים אישיים
נשואה לאיש העסקים חילי סורוצקין, עמו היא מתגוררת בתל אביב. סורוצקין הוא יוצא בשאלה בן למשפחה חרדית ליטאית אחיינו של האדמו"ר מפיטסבורג מרדכי ישכר בער לייפר, ונכדו של הרב יצחק אייזיק ליבס. על ההכנות לחתונתם יצרה גדעון את סרט הטלוויזיה "החתונה החרדית שלי", אשר שודר בערוץ 12 בפברואר 2019. לקראת הלידה שלה הוציאה את סרט הטלוויזיה "קורין גדעון מחפשת תשובה: חינוך ילדים", בו היא יוצאת למסע בין שני עולמות במטרה למצוא את הדרך שלה באמהות ובחינוך. השניים הורים לבת ושני בנים.

## קישורים חיצוניים

* 

* 
* תחיה ברק, המנצחת הגדולה של האח הגדול: ריאיון עם קורין גדעון, באתר את, 4 בפברואר 2016
* 
*  
* 
* 
* 
* 
* 
## הערות שוליים

קטגוריה:צפת: אישים
קטגוריה:מנחות טלוויזיה ישראליות
קטגוריה:פרזנטוריות ישראליות
קטגוריה:פרזנטורים ישראלים
קטגוריה:חיילי גלי צה"ל
קטגוריה:סגל קשת
קטגוריה:בוגרות תלמה ילין
קטגוריה:בוגרי תלמה ילין
קטגוריה:בוגרות אוניברסיטת תל אביב: משפטים
קטגוריה:בוגרי אוניברסיטת תל אביב: משפטים
קטגוריה:ערוץ עשר: שדרניות, שחקניות ומנחות
קטגוריה:כתבי רכילות ישראלים
קטגוריה:כתבים משפטיים ישראלים
קטגוריה:עיתונאיות ישראליות
קטגוריה:עיתונאים ישראלים
קטגוריה:בצרה: אישים
קטגוריה:מנחים ישראלים
קטגוריה:מתחרי MKR המטבח המנצח
קטגוריה:ישראליות שנולדו ב-1992
קטגוריה:ישראלים שנולדו ב-1992
דניאלי

קטגוריה:שמות משפחה עבריים
קטגוריה:שמות משפחה המבוססים על השם דניאל
טוקיו אינטרנשיונל פורום

שמאל|ממוזער|250px|טוקיו אינטרנשיונל פורום
**טוקיו אינטרנשיונל פורום** הוא מרכז תערוכות רב תכליתי בטוקיו, יפן.

המרכז עוצב על ידי האדריכל רפאל וינולי והושלם בשנת 1996.  

במרכז 7 אולמות, שאחד מהם כולל 5,000 מושבים. וכן חלל תצוגה, לובי, מסעדה, חנויות ומתקנים אחרים.

בין האירועים שהתרחשו במרכז: הקונגרס העולמי של איחוד האדריכלים הבינלאומי בשנת 2011, המפגש השנתי של הבנק העולמי וקרן המטבע הבינלאומית (IMF) בשנת 2012, סיבוב ההופעות של אריאנה גרנדה "The Honeymoon Tour" בשנת 2015 ועוד.

בשנת 2021 יארח המרכז את תחרויות הרמת המשקולות באולימפיאדת טוקיו.

## קישורים חיצוניים

* 

* 

קטגוריה:טוקיו: מבנים
קטגוריה:מרכזי תערוכות, ירידים וכנסים
קטגוריה:טוקיו: תרבות
קטגוריה:יפן: אולמות קונצרטים
נענע קרחת

**נענע קרחת** (שם מדעי: *Mentha spicata*, באנגלית **Spearmint**, ידועה גם במטבח הים תיכוני כ**נענע** ללא פירוט) הוא מין של נענע הצומח בר ברחבי אירופה ואסיה והתאקלם כצמח תרבות בצפון אפריקה והמזרח התיכון. הוא משמש לתבלין, כתוספת למשקאות חמים וכחומר טעם וריח לתעשיית התמרוקים והמזון. השם האנגלי Spearmint (בתרגום חופשי: נענע החנית) מתאר את הקצוות המחודדים של העלה.

## מאפיינים
נענע קרחת היא צמח בעל שורשים מעובים המתפשטים במהירות תחת פני הקרקע ומוציאים גבעולים מעל לפני הקרקע, בדומה למיני נענע אחרים. הגבעולים באורך 30–100 ס"מ, וחלק מהזנים שעירים וחלקים. התפרחות חרוטיות, בגוון ורוד או לבן, באורך של כ-3 ס"מ. העלים מחודדים בעלי שפה משוננת וגוון ירוק בהיר.

הנענע מתרבה היטב מגבעולים וכן משורשים, ויכולה להשתלט על אזור גדול. היא מותאמת לאקלים ממוזג וסביבות לחות, עם שמש מלאה או חצי צל.

העלים מכילים שמן אתרי המשמש בתעשיית התמרוקים והבשמים. השמן של עלי הנענע הקרחת מכיל משמעותית פחות מנתול מנענע חריפה, ומנגד מכיל כמויות לא מבוטלות של לימונן (החומר הדומיננטי בגרידת הדרים).

## מיני כלאיים
נענע קירחת היא אחת מהאבות של מיני כלאיים שונים של נענע, בין השאר נענע חריפה (שהיא כלאיים של נענע קרחת ונענת מים), נענת תפוח (שהיא כלאיים של נענע קרחת ונענע ריחנית) ונענת זנגוויל (שהיא כלאיים של נענע קרחת ו-Mentha arvensis). כל מיני הכלאיים הם עקרים ואינם מתרבים מזרעים, אלא רק מייחורים.

## שימוש במטבח
נענע קרחת היא חלק ממתכון לתה מרוקאי, ומשמשת כחלק ממתכון קוקטייל המינט ג'וליפ הפופולרי בדרום ארצות הברית. הנענע הקרחת לרוב מתבלת את הסוויט טי, תה קר ומתוק המוגש כחלק ממטבח דרום ארצות הברית.

## קישורים חיצוניים

* 

## הערות שוליים

קטגוריה:טקסונים שתוארו בידי קארולוס לינאוס
קטגוריה:שפתניים
קטגוריה:צמחים שתוארו ב-1753
קטגוריה:צמחי גן
יחידת הבט

טקסט=|ממוזער|סמל היחידה
**יחידת הבט** היא היחידה המובילה במתן פתרונות למידה והדרכה מתקדמים, יצירתיים ואפקטיביים, במטרה לתמוך במוכנות ובכשירות של יחידות זרוע היבשה. כוח האדם ביחידה מורכב מחיילים, מאזרחים עובדי צה"ל ומאזרחים. היחידה ממוקמת כיום בבסיס צריפין (מחנה ידין) והיא חלק ממחלקת ההדרכה של זרוע היבשה תחת חטיבת ההפעלה. 

## היסטוריה
יחידת הבט הוקמה בשנת 2000, לאחר איחוד של מדור הדב"ם (הדרכה באמצעות מחשב) ויחידת ההסרטה של זרוע היבשה. תחילה מוקמה היחידה באחד מהבסיסים במחנות גלילות ובשנת 2001 עברה לצריפין (מחנה ידין). בשנת 2019 הוסרו הגרשיים מסמל היחידה ותוקפו ייעוד ותפקידי היחידה. 

## תוצרים ותפקידים
היחידה מפתחת מגוון תוצרים: מצגות מתקדמות, לומדות, סרטוני הדרכה, פודקאסטים, תוצרי למידה לנייד ועוד. 

היחידה מפתחת תוצרים להכשרות, לקליטת אמצעי לחימה, להשתלמויות, למידה מבצעית, לנושאי ליבה, לשחזור אירועי בטיחות, בהתאם לנדרש ביחידות ההכשרה של זרוע היבשה וביחידות נוספות. בנוסף, משמשת היחידה סמכות מקצועית להכשרת בעלי תפקידים העולמות הוידאו.

תוצרי היחידה מונגשים באתר חדשני ברשת הצבאית. 

היחידה מפתחת את המוצרים על פי מודל ADDIE, המורכב מחמישה שלבים: ניתוח ואפיון הבעיה, תכנון הפתרון, פיתוח תסריט, יישום והערכה.

## מבנה היחידה
היחידה פועלת בארבעה תחומים כאשר בראש כל תחום עומד ראש תחום האחראי על ניהול, שליטה ובקרת איכות:
# תחום פיתוח למידה וניהול פרויקטים: מורכב ממפתחי למידה שתפקידם לנתח ולאפיין את הצרכים ההדרכתיים, לנהל את צוות הפיתוח ולבצע בקרה על התהליך השלם של פיתוח המוצר.
# תחום מולטימדיה ועיצוב: מורכב ממעצבים גרפיים שתפקידם לעצב את מוצרי הלמידה בתוכנות גראפיות.
# תחום תכנות: מורכב ממפתחות לומדה, שתפקידן לכתוב את הקוד תכנותי לתוצרים.
# תחום וידאו: מורכב מצלמים, ממפיקים, מתסריטאים, מעורכי וידאו וממעצבים גרפיים שתפקידם להפיק, לכתוב, לצלם, לערוך ולעצב סרטי הדרכה.

## קישורים חיצוניים
*ערוץ היוטיוב של היחידה

## הערות שוליים

קטגוריה:זרוע היבשה
מריה פרידלנדר

**מריה הלנה ברוהן-פרידלנדר** (בהולנדית: **Maria Helena Bruhn-Friedlander**; 19 במאי 1905 – 20 באוגוסט 1995) הייתה חסידת אומות העולם מהולנד.
[ממוזער|מריה פרידלנדר ובעלה הנרי, בחדר העבודה של הנרי ב[מוצא עילית, 1989.]]

פרידלנדר, ילידת גרמניה ומורה להתעמלות במקצועה, התגוררה בעיר ואסנאר , בדרום הולנד מאז 1931 והייתה אשתו של האמן והטיפוגרף הנרי פרידלנדר.

## פעילות הצלה בתקופת [[מלחמת העולם השנייה]]

לאחר פלישת הגרמנים להולנד במאי 1940 התחבא הנרי במקום מסתור מחוץ לביתו אך לאחר כחודשיים שב לביתו והתחבא במקום מסתור בחצר ביתו, בעוד מריה, שלא הייתה יהודייה, יכלה להמשיך לצאת מהבית ולעבוד, וכך פרנסה את שניהם.

באוגוסט 1942 עמד האמן היהודי יליד גרמניה פאול סיטרואן  להיעצר על ידי הגסטפו. הוא נמלט ומכיוון שהיה ידידו של הנרי פרידלנדר, ביקש ממריה פרידלנדר מחסה. מריה הסכימה, וסיטרואן התחבא בביתם של בני הזוג פרידלנדר במשך כשישה חודשים. כל אותו זמן המשיכה מריה לעבוד ולספק מזון למסתתרים.

כדי להסיר את חשדותיהם של הגרמנים, התחזתה מריה לאוהדת הנאצים ונתנה שיעורי התעמלות לנשים גרמניות בביתה. בהמשך המלחמה הסתירה מריה בביתה גם פעיל המחתרת ההולנדית ואת אשתו היהודיה.

כל הנרדפים שהסתירה מריה שרדו במלחמה.

## לאחר המלחמה
בשנת 1951 עלתה מריה פרידלנדר לישראל עם בעלה הנרי ובתם חנה, והתיישבה במוצא עילית, ליד ירושלים. היא נפטרה ב-20 באוגוסט 1995 בגיל 90, והובאה למנוחות בבית העלמין בקיבוץ עינת .

בשנת 1997 הכיר יד ושם במריה פרידלנדר חסידת אומות העולם.

## קישורים חיצוניים

* https://www.yadvashem.org/yv/en/exhibitions/righteous-sportsmen/friedlander.asp (באנגלית)

* מריה פרידלנדר – פעילותה להצלת יהודים בתקופת השואה, באתר יד ושם

קטגוריה:הולנדיות חסידות אומות העולם
קטגוריה:מורות לחינוך גופני
קטגוריה:מורים לחינוך גופני
קטגוריה:מצילים בשואה: הולנד
קטגוריה:עולים לא-יהודים
קטגוריה:חסידי אומות העולם שהוכרו במבצע חסד אחרון
קטגוריה:מוצא עילית: אישים
קטגוריה:אישים הקבורים בעינת
קטגוריה:ישראליות שנולדו ב-1905
קטגוריה:ישראלים שנולדו ב-1905
קטגוריה:ישראליות שנפטרו ב-1995
קטגוריה:ישראלים שנפטרו ב-1995
צבי קושלבסקי

הרב **צבי קושלבסקי** (נולד בשנת ה'תרצ"ו, 1936) הוא ראש ישיבה חרדי־ליטאי, המכהן כראש ישיבת היכל התורה בציון.

## ביוגרפיה
נולד בארץ ישראל לרב אליהו קושלבסקי, לימים רבה של העיר באר שבע. בילדותו היגרה משפחתו לארצות הברית בשל משרת רבנות שהוצעה לאביו.

למד בישיבת ראדין בארצות הברית, שהוקמה מחדש על ידי הרב מנחם מנדל זקס, וכן בישיבת גייטסהד ובישיבת חברון כנסת ישראל בירושלים. נשא את שרה לאה בת דודו הרב אריה זאב גורביץ (אחיו של אביו). הוריו חזרו לישראל בשנת 1953. בשנת 1963 למד במכון הרי פישל וזכה בפרס משרד הדתות על חיבור תורני.

היה ראש כולל האברכים במנצ'סטר ובשנת ה'תשל"א, 1971, הוזמן לעמוד בראשות כולל שנוסד בבאר שבע ביוזמת המועצה הדתית, בהמשך הקים במקום ישיבה גדולה. היה ראש ישיבה בישיבת איתרי-חדרה ואחרי תקופה עבר עם כמה מתלמידיו לישיבת תורה אור.

בשנות ה-80 הקים את ישיבת "היכל התורה בציון" בשכונת גאולה בירושלים. בשנת 1986 הישיבה עברה למבנה ישיבת פרשבורג בגבעת שאול בירושלים. הישיבה נקראה בתקופה זאת בשני שמות: "היכל התורה בציון" וגם "היכל התורה - פרשבורג". מראשית המאה ה-21 שוכנת הישיבה במשכנה החדש בשכונת הר נוף בעיר.

## חיים אישיים
היה נשוי לשרה לאה (בת דודו הרב אריה זאב גורביץ) ולבני הזוג לא נולדו ילדים. לאחר פטירת אשתו הראשונה במרץ 2015, נישא הרב קושלבסקי בשנית והוא מתגורר בשכונת הר נוף, סמוך לישיבתו.ממוזער|הרב קושלבסקי לומד בביתו בספר "זרע שמשון"ב-10 במרץ 2024, בהיותו בן 88, נולד לו בנו הבכור מאשתו השנייה.

אחיו היה הרב פרופ' אברהם פנחס קושלבסקי.

## כתביו

*"שמחת צבי" על סוגיות יסודיות בש"ס נערך על פי שיעוריו על ידי תלמידו הרב שמחה פורדשם.
*"ילקוט שיעורים" קובץ שיעורים בסוגיות הש"ס
*"שערי בינה" על הלכות שבת
* "תורת צבי" על הש"ס ראו אור על מסכתות יבמות כתובות בבא קמא ובבא מציעא.
*"שערי תפילה" באורים ומאמרים על התפילה, ומאמר נוסף על האמונה, נדפס כקובץ בפני עצמו, ובסוף ספרו "שערי בינה"
*"תורת צבי" על התורה
מחידושי תורתו נדפסים מעת לעת בכתבי העת התורניים בישראל ובארצות הברית. בכתביו עוסק הרב קושלבסקי גם בשאלות הלכה אקטואליות, כמו: מעבר מול מצלמת ביטחון בשבת, דילול עוברים, זריקה תוך ורידית בשבת, אכילת חלות שנאפו בשבת ב"אופה לחם" הפועל על שעון שבת והזזת שעון השבת במהלכה.

## לקריאה נוספת
* **אל הנער הזה התפללנו**, שרה פרדס, משפחה, גיליון 1727.
* **נס נולד**, הרב יהושע פרנקהויז, ארטסקרול

## קישורים חיצוניים

* 
* שיעורים של הרב קושלבסקי באתר "קול הלשון" 
*  (ראו בעיקר עמ' 29–31)
*  רה"י רב צבי קושלבסקי בלימוד זרע שמשון וריקודים בהולדת בנו בכורו Miracle Baby R Zvi Koshlevsky, יוטיוב
*  הספד הרב קושלבסקי בטקס הזיכרון במלאת שנה לפיגוע בבית הכנסת "קהילת בני תורה", באתר "בינינו"
* גלריית תמונות מביקור בכותל המערבי, מוצאי חג השבועות 2015, באתר JDN

## הערות שוליים

קטגוריה:ראשי ישיבה ליטאים בישראל
קטגוריה:בוגרי ישיבת חברון כנסת ישראל
קטגוריה:בוגרי מכון אריאל
קטגוריה:ראשי כולל אברכים
קטגוריה:הר נוף: רבנים
קטגוריה:משפחת לופיאן
קטגוריה:ישראלים שנולדו ב-1936
עינות ענר

**עינות ענר** או **נבי ענר** הם אתר ארכאולוגי וקבוצת מעיינות ליד היישוב נריה שבמערב בנימין, ששופצו לראשונה בשנת 2014 על ידי נוער היישוב נריה במימון המועצה התרומות. הוא שכן בשטח פרטי ולכן נקבע כי יש לבטל את השיפוץ של המתחם.

## אודות
לפי הארכאולוג ד"ר אהרן טבגר, עד שנת תשס"ח בערך, היה המקום מוכר כנביעה בודדת בשם 'עין בטמה', שהזינה בריכה עתיקה אחת. תושבי המאחז הסמוך זית רענן החלו בניקוי הנביעה ושיפוץ הבריכה. תוך כדי העבודות, התגלה כי בקו הנביעה מצויים עוד לפחות ארבע נביעות שונות, כולן מזינות בריכות מים עתיקות, שאליהן נחצבו תעלות עוד בימי בית ראשון או שני. מדרשת הרי גופנא ותושבי זית רענן פיתחו את המקום לרווחת הציבור. בסביבות תשע"ד, בעקבות ביקור מתוקשר של סלאם פיאד וקתרין אשטון במקום, הגיעו כ-40 פורעים ערבים מהכפרים הסמוכים, עקרו סככות, שברו את הבריכות, שרפו עצי גפן ותאנה עתיקים והרסו חלק מהשבילים. לאחר ההרס, שופץ המקום בידי גורמים שונים, ובעיקר בני נוער מהיישוב נריה.

כיום (תשפ"ד) מצויות במקום שמונה בריכות מים עמוקות ונמוכות המתאימות לכל הגילאים המאפשרות שחיה. בעבר היו במקום גם פרגולות מוצלות ושולחנות פיקניק אך הם פורקו. במרחק של כ-15 מטר אחת מהשנייה, על אותה מדרגת סלע בהר, שוכנות ארבעת הבריכות הגדולות במתחם:
***עין גפן** - נקרא כך עקב היות גפן עתיקה גדולה המסוככת על המעיין.
***עין נריה** - כשם היישוב הסמוך שנערים ממנו שיפצו את המעיינות.
***עין הנערים** - לזכר שלושת הנערים שנחטפו ונרצחו בקיץ תשע"ד (2014) שבו שופצו המעיינות.
***עין הלל** - לזכר הלל דחבש, ממשפצי המקום, שנפטר בסוף שנת 2019 ממחלת השפעת.

המקום זוכה למבקרים בעיקר במהלך חודשי הקיץ ובחגים. מהמקום נשקף נוף המאפיין את אזור מערב בנימין והרי גופנה. בחגים מתקיימות במעיינות פעילויות בחסות תיירות בנימין ונוער היישוב נריה.

בסמוך נמצאת חורבת קבר "נבי ענר" (יש המזהים אותו עם ענר רעו של אברהם אבינו) ומערה ובתוכה ציורי קיר עתיקים של מנורות, ענף זית ועוד. באחת משתי מערות הקבורה נמצאו שברי סרקופג.

בקרבת מקום, כחלק מ"סינגל טלמונים" הוכשר מסלול אופניים "סובב עינות ענר" שאורכו 4.5 ק"מ והוא מדורג ברמת קושי בינונית.

## העתירה לבג"ץ
בדצמבר 2017 עתרו לבג"ץ פלסטינים תושבי הכפרים הסמוכים ראס כרכר ודיר עמאר יחד עם הארגונים "עמק שווה" ו"יש דין", בדרישה לפנות את הבנייה הבלתי חוקית באתר, הממוקם על קרקע פרטית. ההחלטה נדחתה עקב הדיון על חוק ההסדרה, וב-9 ביוני 2020 בעקבות פסילת חוק ההסדרה, בג"ץ הורה למדינה להרוס את האתר תוך 90 יום. מקימי האתר ותושבי הסביבה לא ויתרו והחלו במאבק ציבורי למניעת הריסת המקום, תוך רתימת אנשי ציבור וחברי כנסת. בחודש מרץ 2021 שינתה המדינה את עמדתה והחליטה שלא להרוס את המקום וזאת לאחר שהמועצה האזורית מטה בנימין הסכימה לפרק את הסככות והשילוט במקום.
לאחר מכן, הוחזר שילוט ואף נחפר בריכה חדשה במקום. ב־17 בדצמבר 2024 בג"ץ פסק כי יש לאטום את הבריכות בעפר ולחסום את ההזנה אליהן,

## גלריית תמונות

קובץ:החורשה בדרך למעיינות.jpg|החורשה בדרך למעיינות
קובץ:הבריכה הדרומית מבט לדרום-מערב.jpg|הנביעה הקטנה (בריכה דרומית)
אנדרטת שלושת הנערים.jpg|אנדרטה לזכר שלושת הנערים, האמן אסף קדרון
נביעה קטנה בקיר - עינות ענר.jpg|נביעה מתוך קיר הסלע


## קישורים חיצוניים
* עיינות ענר - גן השלושה - בפייסבוק
* יוחאי כורם, עינות ענר, באתר טיולי
*תמונות 360 של עיינות ענר, באתר ישראל ב-360
*התגית עינות ענר באתר ערוץ 7

## הערות שוליים

ענר
קטגוריה:בנימין
קטגוריה:גוש טלמונים